**Doliu de toamnă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iubirea mea mă iartă dacă poţi

Că toamna asta n-o pot ține-n frâie,

Că norii trec ca nişte sacerdoţi

Înveşmântaţi din cap până-n călcâie

În negru, parc-ar fi îndoliaţi

De vara ce s-a dus spre nu ştiu unde,

Iar eu cu tine, doi nebuni damnaţi,

Vrem să furăm crâmpeie de secunde

Să încălzim o iarnă cu zăpezi

Ce-or să ne-ngroape, dragul meu, dar fie,

Vei învăţa să-mi caligrafiezi

Conturul alb în nopţi de agonie.

- Pe frunze argintii o să pășim

De mână amândoi și n-or să știe

Cocorii care pleacă de-o să fim,

De toamnă, îmbrăcați în poezie,

Iar dacă norii triști vor lăcrima

Pe-aleile cu brumă-mpodobite,

Eu voi sorbi un fulg din palma ta,

Mi-oi aminti cum îmi spuneai: „Iubite,

E primăvară-n orice anotimp,

Când porți în suflet razele de soare”,

Hai să-i mai cerem iernii un răstimp

Și-o să te-mbrac în slove de culoare!

Liliana Trif Ioan Grigoraș